Tämä on tositarina pariskunnasta, joka matkusti Lahteen eräänä loppusyksyn päivänä. Lämpötila oli nollan kieppeissä, sataa tihutti ja pimeys oli – no, hyvin intensiivistä. Säätilanne hieman huolestutti, sillä vieraat olivat tulossa Brasiliasta.

Vieraat olivat kokeneita matkailijoita ja reissanneet Euroopassa ennenkin. Matkaa edeltävien puhelinsoittojen ja sähköpostiviestien sävystä ymmärsin, että nyt oli kuitenkin erityistilanne. He kihisivät innosta ja jännityksestä. He eivät olleet koskaan käyneet Suomessa.

Suomi symboloi heille lumen ja hyytävän kylmyyden taianomaista ihmemaata, johon kukaan tuttu ei ollut milloinkaan päässyt, ei edes lähelle. Suomeen/Lahteen tulo oli huikeinta ja eksoottisinta mitä ajatella saattoi.